AARHUS: Rumskibe og badekar flyvende ned ad Peter Holms vej.

Det kommer til at gå vildt for sig, når Red Bull Soapbox Race søndag 20. august kommer til Aarhus. Botanisk Have omdannes til en racerbane med vilde forhindringer, og deltagerne sendes afsted i sæbekassebiler i alverdens udformninger fra toppen af en rampe. Og det kan godt betale sig at være kreativ med sin udsmykning af sin sæbekassebil, for bilens tema spiller også ind, når der skal findes en vinder.

Et dommerpanel på fire, heriblandt borgmester Jacob Bundsgaard og tidligere racerkører Nicolas Kiesa, finder vinderen af sæbekasseløbet baseret på tre kriterier. Kreativiteten og bilens tema, præsentationen før bilen sendes ned ad rampen og hvor hurtigt bilen kommer igennem banen tæller alt sammen med i dommernes bedømmelse, og hver bil får en pointscore baseret på de tre kriterier.

Makkerparret Peter Falktoft og Esben Bjerre, der blandt andet er kendt fra radioprogrammet Monte Carlo, vil styre slagets gang på dagen.

Red Bull Soapbox Race er et internationalt event, hvor amatører kører ræs i hjemmelavede sæbekassebiler. Banen går nedad, og de hjemmebyggede køretøjer styres derfor kun af tyngdekraften. Sæbekasseløbet blev første gang afholdt i Bruxelles i 2000 og har i de senere år blandt andet lagt vejen forbi Australien, Helsinki og Italien.

Red Bull Soapbox Race finder sted i Botanisk Have søndag 20. august fra klokken 11.30 til 16.30.­­­­­­­­­­­­­­­